โบรกขยับกำไรปีนี้9แสนล.
นักวิเคราะห์เปิดโพย4กลุ่มหุ้นชนะตลาด84บจ.maiทำสถิติขายทะลุแสนล้าน
8 มี.ค. 2556

นักวิเคราะห์เปิดโพย4กลุ่มหุ้นชนะตลาด84บจ.maiทำสถิติขายทะลุแสนล้าน
ASP ขยับกำไร บจ.ปีนี้เป็น 9 แสนล้าน โต 25% หลังปีก่อนบานฉ่ำ ด้าน mai ฟาดยอดขายทะลุแสนล้านบาท 
บริษัทหลักทรัพย์ (บล.) เอเซีย พลัส (ASP) ได้ออกบทวิเคราะห์ภายหลังบริษัทจดทะเบียน (บจ.) ได้ประกาศผลการดำเนินงานของปี 2555 ซึ่งทั้งตลาดมีกำไรสุทธิ 7.26 แสนล้านบาท เพิ่มขึ้น 15.67% จากปีที่ผ่านมา ฝ่ายวิจัยมีมุมมองเชิงบวกต่อแนวโน้มผลประกอบการ จึงขยับคาดการณ์กำไรในปีนี้ว่าจะมีกำไรสุทธิ 9.01 แสนล้านบาท ซึ่งหากคำนวณกำไรสุทธิต่อหุ้น (EPS) อยู่ที่ 106.38 บาท เพิ่มขึ้น 24.97% ดีกว่าที่คาดไว้เดิม 16% 
ทั้งนี้ หากแยกพิจารณาเป็นรายกลุ่ม จะพบว่ากลุ่มและหุ้นที่จะมีกำไรสุทธิเติบโตมากกว่าตลาดคือ 1) ธุรกิจประกัน กำไรจะโต 237% โดยมีหุ้นเด่นคือ บริษัท กรุงเทพประกันภัย (BKI) แนะนำซื้อ ให้ราคาเป้าหมาย 550 บาท บริษัท ไทยรับประกันภัยต่อ (THRE) ซื้อ ให้ราคาเป้าหมาย 6.5 บาท 2) กลุ่มเทคโนโลยี กำไรจะโต 47% หุ้นเด่น บริษัท ไทยคม (THCOM) แนะซื้อให้เป้า 35 บาท บริษัท จัสมิน อินเตอร์เนชั่นแนล (JAS) ให้ราคาที่ 8.2 บาท ชินคอร์ปอเรชั่น (INTUCH) ให้ราคา 98 บาท 3) กลุ่มเกษตร กำไรจะโต 34% หุ้นเด่นคือ บริษัท จีเอฟพีที (GFPT) แนะนำซื้อ ให้ราคา 8.50 บาท 
สำหรับกลุ่มสุดท้าย 4) ธนาคารพาณิชย์ กำไรโต 30% แนะนำซื้อ ธนาคารทหารไทย (TMB) ราคาเหมาะสม 2.3 บาท ธนชาต (TCAP) ซื้อ 49 บาท และเกียรตินาคิน (KK) ราคา 70 บาท 
นายชนิตร ชาญชัยณรงค์ ผู้จัดการ ตลาดหลักทรัพย์ เอ็ม เอ ไอ (mai) เปิดเผยว่า บจ.ในตลาดหลักทรัพย์ mai จำนวน 84 บริษัท มีกำไรสุทธิงวดปี 2555 ทั้งสิ้น 5,872 ล้านบาท เพิ่มขึ้น 22.1% จากปีก่อนหน้า และมียอดขายจำนวน 1.07 แสนล้านบาท เพิ่มขึ้น 13.71% จากปี 2554 ทะลุแสนล้านบาทเป็นครั้งแรก
อย่างไรก็ตาม ระดับกำไรขั้นต้น (มาร์จิน) ที่ 19.51% ใกล้เคียงกับงวดเดียวกันปีก่อนหน้า ขณะที่ต้นทุนสินค้าและบริการเพิ่มขึ้น 14.41% แสดงถึงความสามารถในการบริหารจัดการต้นทุน
“การที่ยอดขายเพิ่มขึ้นจนถึงระดับแสนล้านบาทได้เป็นครั้งแรกและมีกำไรสุทธิสูงสุดเป็นประวัติการณ์นั้น พบว่าเป็นการเติบโตของ บจ.เดิม ทั้งยอดขายและกำไรสุทธิ คิดเป็นสัดส่วน 83% ของยอดขายและกำไรสุทธิรวมทั้งหมด ในขณะที่ 17% เป็นยอดขายและกำไรสุทธิของอีก 13 บริษัทที่เข้าจดทะเบียนใหม่ในปี 2555-2556 นอกจากนี้พบว่าบริษัทในกลุ่มยานยนต์ ธุรกิจอสังหาริมทรัพย์และก่อสร้าง สามารถทำกำไรโดดเด่น” 
ทั้งนี้ จากการสำรวจผลการดำเนินงานบริษัทจดทะเบียนใน mai พบ 9 บริษัทมีกำไรเติบโตเพิ่มขึ้นต่อเนื่องนับแต่ปี 2553 เป็นต้นมา ได้แก่ ชูไก (CRANE) อินเตอร์ลิ้งค์ คอมมิวนิเคชั่น (ILINK) ยูบิลลี่ เอ็นเตอร์ไพรส์ (JUBILE) ไลท์ติ้ง แอนด์ อีควิปเมนท์ (L&amp;E) มาสเตอร์ แอด (MACO) ควอลลีเทค (QLT) ไซแมท เทคโนโลยี (SIMAT) เชอร์วู้ด เคมิคอล (SWC) และ ยูนิมิต เอนจิเนียริ่ง (UEC) 
นอกจากนี้ ยังพบ 6 บริษัทเข้าจดทะเบียนเข้าใหม่ปี 25542555 ได้แก่ เอเชียน ไฟย์โตซูติคอลส์ (APCO) เอ็นเนอร์ยี่ เอิร์ธ (EARTH) ไฮโดรเท็ค (HYDRO) ปัญจวัฒนาพลาสติก (PJW) คิวทีซี เอนเนอร์ยี่ (QTC) และยูเนี่ยน อินทราโก้ (UIC) มีกำไรเติบโตต่อเนื่องเช่นกัน
ด้าน บล.ดีบีเอส ขยับราคาหุ้นเป้าหมายเพาเวอร์ไลน์ (PLE) เป็น 5.25 บาท จาก 2.82 บาท หลังมีโอกาสพลิกกลับมามีกำไรและได้งานมากขึ้น